দ্য ষ্টাৰ

"দ্য ষ্টাৰ" (ইংৰাজী: The Star) হৈছে ইংৰাজ লেখক আৰ্থাৰ চি. ক্লৰ্কৰ দ্বাৰা ৰচিত এটা কল্পবিজ্ঞান চুটি গল্প। ই ১৯৫৫ চনত ইনফিনিটি চায়েন্স ফিকচন নামৰ কল্পবিজ্ঞান আলোচনীত প্ৰকাশ পাইছিল আৰু ১৯৫৬ চনত হ্যুগো বঁটা লাভ কৰিছিল। এই গল্পটো ক্লৰ্কৰ ১৯৫৮ চনৰ চুটি গল্প সংকলন দ্য আডাৰ চাইড অৱ দ্য স্কাইত অন্তৰ্ভুক্ত কৰা হৈছে। ইয়াৰ উপৰিও ১৯৬৫ চনৰ জানুৱাৰী মাহৰ চৰ্ট ষ্ট’ৰী ইণ্টাৰনেশ্যনেলৰ সংখ্যাত এই গল্পটো মুখ্য কাহিনী হিচাপে পুনৰ মুদ্ৰণ কৰা হৈছিল।

কাহিনীৰ সাৰাংশ

]] হোৱাৰ তত্ত্বটো ব্যৱহাৰ কৰা হৈছে।
পৃথিৱীৰ পৰা যোৱা এটা মহাকাশ অভিযানকাৰী দল এটা দূৰৱৰ্তী নক্ষত্ৰমণ্ডললৈ যোৱা অভিযানৰ পৰা ঘূৰি আহে। তাত তেওঁলোকে এটা উন্নত সভ্যতাৰ ধ্বংসাৱশেষ আৱিষ্কাৰ কৰিছিল যিটো সেই নক্ষত্ৰটো ছুপাৰন'ভাত পৰিণত হোৱাৰ ফলত ধ্বংস হৈ গৈছিল। গোটটোৰ মুখ্য জ্যোতিঃপদাৰ্থবিজ্ঞানী এজন জেছুইট পুৰোহিত, যি যাত্ৰাৰ সময়ত ঘটা কোনো এক অঘোষিত ঘটনাৰ বাবে বিশ্বাসৰ গভীৰ সংকটত ভুগিছে।

ধ্বংস হোৱা গ্ৰহটোৰ সংস্কৃতি পৃথিৱীৰ সৈতে বহুখিনি একে আছিল। তেওঁলোকৰ নক্ষত্ৰটো অতি সোনকালে বিস্ফোৰিত হ'ব বুলি কেইবা প্ৰজন্মৰ আগতেই উপলব্ধি কৰি আৰু নিজকে বচাবলৈ আন্তঃনক্ষত্ৰীয় ভ্ৰমণৰ কোনো উপায় নথকাত, সেই দুৰ্ভগীয়া লোকসকলে তেওঁলোকৰ সৌৰজগতৰ একেবাৰে বাহিৰৰ গ্ৰহটোত এটা ভঁৰাল (vault) নিৰ্মাণ কৰি নিজৰ অন্তিম বছৰবোৰ অতিবাহিত কৰিছিল। এই গ্ৰহটোৰ কক্ষপথ প্লুটোৰ দৰে আছিল আৰু ই ছুপাৰন'ভাৰ পৰা বাচি থাকিবলৈ যথেষ্ঠ দূৰত আছিল। সেই ভঁৰালটোত তেওঁলোকে নিজৰ ইতিহাস, সংস্কৃতি, সাফল্য আৰু দৰ্শনৰ সম্পূৰ্ণ অভিলেখ ৰাখিছিল, এই আশাত যে কোনোবা দিনা সেইটো উদ্ধাৰ হ’ব আৰু তেওঁলোকৰ অস্তিত্ব বৃথা নহ’ব। পৃথিৱীৰ অন্বেষণকাৰীসকল, বিশেষকৈ জ্যোতিঃপদাৰ্থবিজ্ঞানী-পুৰোহিতজন সেই শিল্পকৃতিবোৰ দেখি গভীৰভাৱে আপ্লুত হৈছিল। তেওঁলোকে মৃত জাতিটোৰ শান্তিপূৰ্ণ, মানৱীয় সংস্কৃতি আৰু নিজৰ নিষ্ঠুৰ ভাগ্যৰ সন্মুখত তেওঁলোকে প্ৰদৰ্শন কৰা গভীৰ সহনশীলতাৰ সৈতে নিজকে একাকাৰ কৰি পেলাইছিল।

"দ্য ষ্টাৰ"ৰ অন্তিমটো পেৰাগ্ৰাফত পুৰোহিতজনৰ যন্ত্ৰণাৰ গভীৰ কাৰণটো প্ৰকাশ পাইছে। বহুবছৰ আগৰ সেই ছুপাৰন'ভাৰ সঠিক বছৰ আৰু পৃথিৱীৰ পৰা নক্ষত্ৰমণ্ডলটোৰ দূৰত্ব নিৰূপণ কৰি তেওঁ বিস্ফোৰণৰ পৰা নিৰ্গত হোৱা পোহৰ পৃথিৱীত উপনীত হোৱাৰ তাৰিখটো গণনা কৰে। তেওঁ দেখিলে যে যিটো মহাজাগতিক দুৰ্ঘটনাই শান্তিপূৰ্ণ গ্ৰহটোক ধ্বংস কৰিছিল, সেইটোৱেই আছিল যীচুৰ জন্মৰ বাৰ্তা লৈ অহা বেথলেহেমৰ তৰা। ঈশ্বৰৰ এনে খেয়ালী আচৰণৰ বাবে বিজ্ঞানীজনৰ বিশ্বাস থৰকবৰক হৈ পৰে:

অভিযোজন

এই চুটি গল্পটোক পিছলৈ ১৯৮৫ চনত দ্য টুৱাইলাইট জ'ন (The Twilight Zone) ধাৰাবাহিকৰ এটা বৰদিনৰ খণ্ড হিচাপে নাটকীয় ৰূপ দিয়া হৈছিল। যদিও মূল গল্পটো এটা নেতিবাচক টোকাৰে শেষ হয়, এই সংস্কৰণটোৰ সমাপ্তি অধিক উৎসাহজনক: এজন সহকৰ্মীয়ে পুৰোহিতজনক ধ্বংসপ্ৰাপ্ত গ্ৰহটোৰ লোকসকলে এৰি যোৱা এটা কবিতা পঢ়ি শুনায় যাৰ শেষত লিখা আছিল "সেইসকলৰ বাবে শোক কৰক যিসকলে অকলশৰে, অজ্ঞ হৈ অন্ধকাৰত মৃত্যুবৰণ কৰে আৰু কেতিয়াও সূৰ্যটো দেখা নাপায়।" এই সলনি কৰা সমাপ্তিটোৰ সন্দৰ্ভত আৰ্থাৰ চি. ক্লৰ্কৰ সৈতে পৰামৰ্শ কৰা হৈছিল আৰু তেওঁ ষ্টুডিঅ'টোৰ ওচৰত কোনো আপত্তি দৰ্শোৱা নাছিল।

সম্পৰ্কীয় কৰ্মসমূহ

১৯৫৬ চনৰ জুন মাহৰ ইনফিনিটি সংখ্যাত প্ৰকাশিত বেটচি কাৰ্টিছৰ "ৰিবুটেল" (Rebuttal) হৈছে "দ্য ষ্টাৰ"ৰ উত্তৰ আৰু পৰৱৰ্তী কাহিনী।
জেমছ ব্লিশৰ এ কেচ অৱ কনচায়েন্স (A Case of Conscience) গ্ৰন্থতো এজন জেছুইট পুৰোহিতে ভিনগ্ৰহৰ সভ্যতাৰ সন্মুখীন হোৱা দেখা যায়।
ৰবাৰ্ট জে. ছয়াৰৰ কেলকুলেটিং গড (Calculating God) হৈছে ধৰ্ম আৰু বিজ্ঞানৰ সংমিশ্ৰণৰ সৈতে জড়িত আন এক ৰচনা য'ত ছুপাৰন'ভাৰ উল্লেখ আছে। ছয়াৰে "দ্য ষ্টাৰ"ক তেওঁৰ কামৰ ওপৰত এক প্ৰধান প্ৰভাৱ বুলি উল্লেখ কৰিছে।

লগতে চাওক

GRB 080319B

তথ্যসূত্ৰ

অধিক পঢ়ক

Stanway, Elizabeth (2022-12-04). "The Star". Warwick University.

বহিঃসংযোগ

মূল পাঠ (ইংৰাজী ভাষাত)

শ্ৰেণী:চুটিগল্প
শ্ৰেণী:চন্দ্ৰ সম্পৰ্কীয় মিথ